Document ID: /roh_data/filtered/fineweb-2-filterrobots_roh.jsonl.gz/46159

Las aczias èn ubain idas a perder, èn vegnidas enguladas, ni èn vegnidas iertadas, n'èn dentant nagliur da chattar. Quai ha declerà Andreas Konrad dal tribunal districtual Valragn, ch'è respunsabel per las aczias da la Pendiculara Razén-Veulden. Perquai ha la possessura ni il possessur annunzià las vaglias sco sparidas. Vegnan ellas betg chattadas infra 6 mais, vegnan ellas annuladas.
Finamira è d'annular las vaglias
Tras l'annulaziun da las vaglias na van quellas dentant betg a perder per il possessur ni la possessura. Tras quai po la persuna numnadamain dumandar per novas vaglias.
Quai funcziuna dentant mo, sche la persuna è registrada en il register d'aczias da la firma, quai ch'è pir dapi il fanadur 2015 obligatoric per societads d'aczias betg quotadas a la bursa.
Cas Razén-Veulden
Tar il cas da las 20 aczias da la Pendiculara Razén-Veulden vesi ora bain per la possessura ni il possessur. Sco i ha num davart da la pendiculara saja la persuna enconuschenta sco acziunara e possia tras quai far quint da survegnir novas vaglias en in mez onn.
Decider quai sto dentant il tribunal districtual Valragn che ha da tractar tals cas duas enfin trais giadas mintg'onn.
RR actualitad 07:00